છપૈયાની ગલીઓમાં ધર્મદેવની દેવતાઈ ક્રાંતિ વ્યાપવા લાગી. પતિ-પત્ની શાંતિપૂર્વક શાસ્ત્ર મર્યાદાનુસાર જીવન વ્યતીત કરતાં કરતાં ઈશ્વર ભજન કરતા. સમય જતાં માતા ભક્તિની કૂખે સંકષર્ણના અવતાર એવા રામપ્રતાપજીનો જન્મ થયો. ધર્મદેવની કીર્તિ અને ક્રાંતિથી કંટાળી ગયેલા કુબુદ્ધિ કૂડિયા લોકોના કૂડકપટ ધર્મદેવના પરિવારને ત્રસ્ત કરવા લાગ્યા. શીલ અને આચારથી પવિત્ર પરિવારને આંગણે આવી અવળચંડા લોકો ભિક્ષાની યાચના કરતા. ત્યારે ભક્તિદેવીનું હૈયું ભરાઈ આવતું. પતિધર્મદેવની આગળ પોતાની કરૂણતા કહેતાં કહેતાં આ દેવી રડી પડતાં.. પણ તેને ક્યાં ખબર હતી કે કુદરત કંચનને તાવી રહ્યો છે..